PROKAL.CO, GANAL banar luputnya bila kada maumpati pandiran urang tuha, nang manyuruh mangaji waktu masih halus. Makanya kada salah bila ada urang tuha nang tiga sampai mamumpuh ka anak, bila kada hakun balajar mangaji. Soalnya bila sudah awak tuha, biasanya kulir handak balajar mangaji.
Nang kaya dialami Idrak - ngaran asa maka sambat panulis wara ni lah, maaf haja bila kabujuran sama-, nang kada maasi pandiran kuwitannya.
Suah waktu itu Idrak tulakan bakimah. Idrak nang wayah ini sibuk bagawi, handak mancari hiburan. Maksudnya handak baramian gasan mahilangkan stres.
Idrak wan kakawalannya mamilih bakimah di hujung kampung nang pamandangannya baik banar. Cuma salawasan ini kada ada nang wani bakimah di sana, takutan kalo kasurupan.
"Bah tanang haja, kena kada mungkin pang ada nang kasurupan. Ngintu kisah urang manakutani kita haja," Idrak mamadahi kekawalannya.
Akhirnya tulakan ai Idrak wan kakawalannya bakimah. Rupanya bujur jua ai urang kampung mamadahi. Hanyar handak manajak tihang gasan maulah tinda, sudah ada kakawalannya nang kasurupan.
"Nah am, dimapa sudah ini. Ayo hancapi, siapa nang bisa mambaca ayat-ayat, hancapi dibaca supaya nng marasuki lakas bajauh," kawal Idrak basuara.
Akhirnya batutunjukan ai Idrak wan kakawalannya. Ngaran kada ada nang bisa mambaca ayat, akhirnya Idrak kada kahilangan akal. "Ni nah, kabujuran HP unda ada rakaman urang mangaji. Kita nyalakan haja, andak di parak talinganya. Siapa tahu hantunya mau kaluar lakas," Idrak mamadahi.
Mandangar nang kaya itu, mandam ai sabarataan kakawalannya. "Bah lah Drak, bujur-bujur ikam lah," jar kawalnya mamadahi. (rin/upi)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn